Tallinna Prantsuse Lütseum

Tallinna Prantsuse Lütseum (lühend TPL; kuni 1923. aastani "Tallinna Prantsuse Gümnaasium") on üldhariduskool Tallinnas.
Lütseum asub Tallinna kesklinnas Hariduse tänaval ning tegutseb kahes majas, Hariduse 3 ja Hariduse 8.
Kool avati 1. augustil 1921 ja suleti 1940. aastal. Prantsuse Lütseumi ja Jakob Westholmi Gümnaasiumi gümnaasiumiosa ja vanemad progümnaasiumi klassid liideti Tallinna 7. Keskkooliks, mis hakkas tegutsema endise Prantsuse Lütseumi hoones. Nooremad klassid saadeti vastvalminud Westholmi Gümnaasiumi hoonesse asutatud uude algkooli. Tallinna Prantsuse Lütseum taasavati aastal 1992.
Tallinna Prantsuse Lütseumi direktor on Peter Pedak. Kooli taastamisest kuni 2018. aastani oli kooli direktoriks Lauri Leesi. Inglise keele õpetajana töötas Prantsuse Lütseumis ka laulja Silvi Vrait.
Õpilased õpivad kolme keelt: inglise, vene ja prantsuse keelt. Prantsuse keele õpe algab esimeses, vene keele õpe kolmandas ja inglise keele oma neljandas klassis.
Koolis korraldatakse ülekoolilisi kunstiteste ja iga-aastast kevadballi.
Kool kuulub G5 õpilasesinduste liitu.
Sümboolika.
Kooli lipul on kaks külge: ühel küljel on Prantsuse lipp kooli prantsuskeelse nimega, kooli vapi ja kooli motoga ("Probi estote per totam vitam" – Olgem väärikad kogu elu). Teisel küljel on Eesti lipp ja kooli eestikeelne nimi, muus osas on kõik sama.
Kooli õpilased kannavad esimesed viis aastat koolivormi. Koolivormiks on traditsiooniline madruse vorm, mis on Eestis ebatavaline. Tähtsatel päevadel kantakse vormi valge kraega ja tavapäevadel kantakse sinist kraed.
Õpilased peavad kooli eeskirjade järgi kandma koolimütsi. Mütsi eesosas on metallnupuke kooli nime initsiaalidega. Müts on musta äärega, valge küljega ja peal on Prantsuse trikoloor.
Ajalugu.
Asutamine.
Idee asutada Eestisse prantsuse keelt õpetav kool tuli Prantsusmaalt. 1921. aastal asutati Prantsuse Instituut ja varsti pöördus Instituut Haridusministeeriumi poole ideega asutada kool, kus õpetataks prantsuse keelt – Tallinna Prantsuse Gümnaasium (kool sai praeguse nime 1923. aastal). Kuigi kool avas uksed 1. augustil 1921, tähistatakse kooli aastapäeva 1. oktoobril, mil anti esimesed tunnid.
Esimesed 15 aastat.
Tallinna Prantsuse Lütseum alustas tegevust 81 õpilasega, aga õpilaste arv kasvas aastatega, jõudes 1937. aastaks 500 õpilaseni. Tänapäeval õpib koolis umbes 700 õpilast, keda õpetab 54 õpetajat.
Tänapäeval asub kooli peahoone aadressil Hariduse 3 ja algklasside hoone aadressil Hariduse 8. Pärast asutamist polnud koolil oma hoonet ja kool liikus ühest kohast teise, tegutsedes ka hoones Tehnika tänav 16. 1. oktoobril 1934 teatas Prantsuse suursaadik, et Prantsusmaa toetab uue koolimaja ehitust 420 000 frangiga (100 000 Eesti krooniga). Varsti osteti uue koolimaja jaoks Roosikrantsi ja Vaestepatuste tänava vaheline maa.
Hariduse tänava maja.
1930. aastatel oli Eesti valitsuse prioriteediks prantsuse ja inglise kultuuri mõju suurendamine (vene ja saksa mõju vähendamiseks). 4. aprillil 1935 teatas president Konstantin Päts, et valitsus toetab kooli 100 000 krooniga.
Uue koolimaja nurgakivi pandi 1936 ja koolimaja valmis 20 septembril 1937.
Tallinna 7. Keskkool.
1940. aastal lütseum suleti ja koos Jakob Westholmi Eragümnaasiumiga asutati Tallinna 7. Keskkool (tänapäeva Tallinna Inglise Kolledž).
Taassünd.
Pärast Eesti taasiseseisvumist 1991. aastal algatasid kooli vilistlased liikumise kooli taasavamiseks. Liikumine oli edukas ja kool taasavas uksed 1992. aastal. Pärast taasasutamist läks kooli valdusse Luise 38 hoone, kus oli olnud Tallinna 45. Keskkool.
1994. aastal taotles kool tagasi oma ajaloolist koolihoonet Hariduse tänavas. 31. augustil 1996 kolis kool tagasi Hariduse 3 hoonesse. Algklassid jäid Luise tänava hoonesse. 2004. aastal kolisid algklassid Hariduse 8 hoonesse.
Kuulsaid vilistlasi.
Koolis õppis aastatel 1939-1940 kunstnik Ülo Sooster. Samuti on Prantsuse Lütseumis õppinud Eino Baskin, Ira Lember ja Ilon Wikland.